open-index/open-wikipedia-markdown huggingface dataset:
Krista Fischer

**Krista Fischer** (sündinud 5. augustil 1970) on eesti matemaatik, Eesti Teaduste Akadeemia liige (alates 2020).

## Elukäik

Ta on lõpetanud 1988. aastal Paide 1. Keskkooli ja 1992. aastal Tartu Ülikooli matemaatikateaduskonna rakendusmatemaatika alal. 1994. aastal kaitses ta Limburgi Ülikoolis magistritööd biostatistika alal. 1999. aastal kaitses ta Tartu Ülikoolis matemaatilise statistika alal doktoriväitekirja "Structural Mean Models for Analyzing the Effect of Compliance in Clinical Trials".

Krista Fischer on töötanud 1994. aastast Tartu Ülikoolis: algul teaduri ja dotsendina, 2010. aastast vanemteadurina. Alates 2018. aastast on ta Tartu Ülikooli matemaatilise statistika instituudi professor ning alates 2021. aastast Tartu Ülikooli genoomika instituudi biostatistika kaasprofessor. Ta on Tartu Ülikooli senati liige (alates 2020).  

2020. aastal valis Eesti Teaduste Akadeemia üldkogu Krista Fischeri akadeemikuks matemaatika ja matemaatilise statistika valdkonnas. Ta kuulub akadeemias astronoomia ja füüsika osakonda.

## Teadustöö
Krista Fischer keskendub oma teadustöös põhiliselt biostatistikale ja statistiliste meetodite rakendamisele epidemioloogias ning kliinilistes uuringutes, aidates prognoosida epideemiate kulgu suuremates rahvarühmades. Samuti on tema teadustöö tihedalt seotud geneetikaga – nii aitab see näiteks hinnata inimeste haigestumisriske nende geneetiliste tegurite alusel. Tema koostatavad riskiskoorid aitavad inimese geenivariantide põhjal prognoosida tema riski haigestuda teatud haigustesse. Sellest lähtuvalt saab planeerida paremini ennetusmeetmeid ja sõeluuringuid. Samuti aitab Fischeri teadustöö paremini mõista, millises seoses on üldsuremus erinevate geneetiliste ja ainevahetusega seotud biomarkeritega.

Tema suuremad käimasolevad projektid on seotud masinõppe rakendamisega täppismeditsiini vallas ning Eesti inimeste enneaegse surmaga seostuvate geneetiliste ja epidemioloogiliste riskitegurite väljaselgitamisega.

Erilise tähelepanu alla sattus K. Fischer koroonakriisi ajal, mil ta oli valitsust nõustava Covid-19 teadusnõukoja ekspert.

Krista Fischeri juhendamisel on kaitstud 6 doktori- ja 22 magistriväitekirja. 

## Tunnustus
* 2017 Tartu Ülikooli aumärk
* 2019 Eesti Vabariigi teaduspreemia keemia ja molekulaarbioloogia alal
* 2021 Tartu Ülikooli medal
* 2022 Teadusajakirjanduse sõbra auhind
* 2025 Valgetähe III klassi teenetemärk

## Viited

## Välislingid

* 
* Krista Fischer Eesti Teaduste Akadeemia kodulehel
*Akadeemikute valimised 2020: kes on Krista Fischer, Novaator, 10. november 2020 
*Aivar Pau, Krista Fischer: praeguse trendi jätkudes on aastavahetuseks haiglates 1000 koroonahaiget, Delfi, 26. november 2020
*Krista Fischer koroonakriisist: on lootust, et väga palju hullemaks olukord enam minna ei saa, Delfi, 15. märts 2021
*https://www.youtube.com/watch?v=XzdDrgqYVx0 Akadeemik Krista Fischer. Matemaatika ja statistika abil personaalsema meditsiinini. 30.03.2023 (video YouTube´is Eesti Teaduste Akadeemia lehel).
Kontakti lõpetamine

**Kontakti lõpetamine** hõlmab vestluspartnerite omavahelise kontakti lõpusignaale, tehakse teemakohaseid kokkuleppeid ja kokkuvõtteid. Kontakti lõpetades keskendutakse omavahelisele suhtele, pööratakse tähelepanu teisele ja väärtustatakse toimunud kontakti.

Psühholoogiline kontakt on kahepoolne akt, mis kätkeb keskendumist suhtluspartnerile ja veendumust, et tema vastab omapoolse keskendumisega.

Järgmise kohtumise emotsionaalse fooni loob (vähemalt alguses) eelmise kohtumise lõpumulje, mida nimetatakse ka lahkumismulje efektiks. Seetõttu võiks kontakti lõpp olla meeldiv, sõbralik ja teisest hooliv. 

## Positiivne kontakti lõpetamine
Positiivselt mõjuva kontakti lõpetamise 5 osa: 
* kokkuvõte (*content summary statement*), 
* lõpetamise selgitus (*justification*), 
* positiivne kommentaar tagasisidena (*positive affect statement*), 
* järjepidevuse märkimine (*continuity*),
* head soovid (*well-wishing*).  

Kui suhtluspartner märkab lõpusignaale, siis vastab ta tavaliselt samasuguste signaalidega.

### Soovitused kontakti lõpetamiseks
Praktikute (suhtlemistreenerid) on eespool kirjeldatu põhjal kirjeldanud konkreetseid nõuandeid kontakti lõpetamiseks :

* Lõpetada kontakt rahulikus tempos. Kui kiirustatakse, siis suhtluspartner võib seda tõlgendada hoolimatuse ja mitteaustamisena. Ta võib tunda end ärakasutatuna, seepärast võtta aega, et põhjalikult lõpetada.
* Mõtelda lõpetamise mittesõnalistele märkidele. Märgata, kui partner annab nihelemise või kellale vaatamisega märku soovist lõpetada. Võib ka ise anda lõpetamisest märku, tehes seda delikaatselt ja sujuvalt, mitte järsult (nt pilkkontakti sageduse vähenemine, kella vaatamine, tõusmiseks valmistumine vms).
* Kasutada positiivseid fraase, mis annavad märku lõpetamisest, ja samas rõhutada nendega, et see oli tore kohtumine (*Sinuga oli väga hea rääkida… kahjuks pean nüüd otsad kokku tõmbama… Väga hea oli koos olla ja asju arutada… Kell on juba nii palju saanud ja kahjuks on mul aeg minema hakata…*).
* Korrata üle kohtumise teemal kokku lepitu (nt *Võtan selle raamatu homme sinu jaoks kaasa* … *Kohtume siis esmaspäeval kell 11*).
* Meenutada kontakteerumise võimalusi (nt mobiilinumber jms).
* Lõpetada kontakt hea sooviga (nt *Kena päeva! Põnevat reisi! Jõua hästi koju* jms).

## Vaata ka

* Kontakti loomine
* Kontakti hoidmine
*Koostöine kontakt
* Isikutaju
* Mittesõnalised suhtlusvahendid
* Tagasisidestamine

## Viited
Bevern (Holzminden)

**Bevern** on vald Saksamaal Alam-Saksi liidumaal Holzmindeni kreisis. Valla pindala on 33,23 km². 31. detsembril 2017 elas seal 3871 inimest.

Bevern asub Weseri jõe ääres Beverbachi suubumiskoha lähedal, paiknedes Weseri kõrgustiku Burgbergi, Sollingi ja Vogleri mäeharjade vahel. Valda kuuluvad Beverni, Forsti, Dölme, Lobachi, Lütgenade ja Reileifzeni külad.

Sakside asulat *Byueran* on esmamainitud Corvey kloostri registris 822. aastal. Kiriku ehitus on dokumenteeritud 1501. aastal; selle pühitses Kölni peapiiskop Hermann von Hessen 1506. aastal. 

Paikkond on tuntud eeskätt Beverni lossi järgi (*Schloss Bevern*), renessansspalee ehitati härrastemajaks aastatel 1603–1612. Welfide Braunschweig-Lüneburgi hertsogid ostsid selle Kolmekümneaastase sõja ajal 1633. aastal, hoonest sai 1667. aastast kuni 18. sajandi lõpuni Braunschweig-Beverni kõrvalharu residents.

## Viited

## Välislingid

* www.bevern.de
* Beverni palee
Kontakti hoidmine

**Kontakti hoidmine** on suhtluspartnerite vahel toimuva märkamine ja vajaduse korral kontakti taasloomine ning seeläbi suhtlemise soodustamine.

Kontakti hoidmise lähtepunkt on küsimus, milline on pooltevaheline kontakt praegu, st kas nad on emotsionaalselt ja sisuliselt ühel lainel. Vajaduse korral tuleb kontakt taas luua (nt *Oletan, et sulle eriti ei meeldi, et ma sellest räägin?*).

Psühholoogiline kontakt on kahepoolne akt, mis hõlmab keskendumist suhtluspartnerile ja veendumust, et tema vastab omapoolse keskendumisega.

## Kontakti püsivuse mõjurid
Kontakti jätkamise võimekus seisneb kolme suure fookuse üheaegses hoidmises:

# Märkamine, mis toimub teise inimesega, kuidas ta ennast tunneb, milline on tema kehakeel, sõnavalik, emotsioonid, ning vajaduse korral neile reageerimine (nt *Ma vaatan, et sa oled kuidagi mõttesse jäänud... mis sa praegu sellest arvad? ... See vist tekitas sinus mingeid küsimusi, mida täpsemalt? Sa ei ole vist päris nõus?*) Siinkohal tulevad appi aktiivse kuulamise ja selge eneseväljenduse oskused.
# Teema fookuses hoidmine: kas liigutakse soovitud eesmärgi poole või valgutakse laiali ja on vaja tagasi pöörduda ning muude teemade kohta teha eraldi kokkuleppeid (nt *See on oluline teema ja sellest võiks teinekord pikemalt rääkida. Kas me võiksime selles teemas praegu kokku leppida, et... Mida me praegu selles küsimuses teeme?*)
# Enda tunnetest teadlik olemine ja nende juhtimine, mis on osa emotsionaalsest intelligentsusest. 
# Endale selles kontaktis oma vajaduste meenutamine.

## Hea kontakt
Hea kontakt ilmneb selles, et:

* suhtluspartneri vastused on spontaansed, ausad;
* suhtlusspartner väljendab oma tundeid, on märgata empaatilisust;
* suhtlusspartner saab aru, et ta on suhtluspartneri jaoks oluline;
*mittesõnalised suhtlusvahendid, mida suhtluspartner kasutab, väljendavad respekti, siirust;
* reageeringud on selged, vastavad räägitule.

Sügava kontakti loomist ja hoidmist kirjeldab koostöise kontakti tehnika.

Kui suhtlemine hakkab lõppema, siis on ees kontakti lõpetamine.

## Vaata ka

* Kontakti loomine
*Koostöine kontakt
* Kontakti lõpetamine
* Kontaktioskus
* Mittesõnalised suhtlusvahendid
* Kuulamine
* Selge eneseväljendamine
* Tunnete teadvustamine

## Viited
Kontakti loomine

**Kontakti loomine** on teise inimese tähelepanu võitmine, huvi äratamine enda ja/või suhtlusteema vastu kehakeele (mittesõnaliste vahendite) ja sõnade abil ning püüd kaasata teist inimest aktiivsesse suhtlusse ja dialoogi.

Psühholoogiline kontakt on kahepoolne akt, mis hõlmab keskendumist suhtluspartnerile ja veendumust, et tema vastab omapoolse keskendumisega.

Uuringud seostavad kontakti kvaliteeti sellega, missugune esmamulje tekib kontakti loomisel.

## Soovitused kontakti loomiseks
Kontakti loomiseks on praktikute poolt antud sellised soovitused:

* Pane telefon jm ekraaniga seadmed vaikseks ja silma alt ära (seda võib teha enne kohtumist).

* Loo silmside (selleks võib olla vajalik tegelda endale tähelepanu tõmbamisega, nt köhatus, koputus, tema nime nimetamine vms). Kui silmsidet ei teki, siis see viitab kontakti mitte saavutamisele.
* Tervita selge hääle ja rõõmsa näoilmega.
* Tutvusta ennast ja vajadusel küsi või täpsusta teise inimese nime.
* Ole positiivne ja pigem energiline, aga kindlasti mitte kiirustav.
* Kasuta situatsioonile kohaseid mittesõnalisi signaale: sobilik distants, vaba ja rahulik kehahoiak, keha suund suhtluspartneri poole, silmside (vaata talle silma aeg-ajalt või ka püsivamalt, kuid siiski mitte ainitiselt).
* Suhtlusvalmiduse suurendamiseks kasuta ukseavajaid (nt *Kuidas sul läheb?*, teeninduses *Kuidas saan kasulik/abiks olla?*).

### Lisaks soovitatakse veel

* Uurida, kas ja kui palju tal kohtumiseks aega on (nt *Ma tahaksin teiega veidi rääkida, ma usun, et meil läheks 10 minutit, kas teile sobiks praegu rääkida?*)
* Algatada head õhkkonda loov mõttevahetus (varasema tutvuse korral nt *Kuidas sul nädalavahetus läks… Mis sul on praegu pooleli* vms).
* Sõlmida kokkulepped (nt kas ütleme sina või teie, kui kaua on meil kummalgi aega, kas istume või seisame, kas söömine ja/või joomine sobib, kas võin teha märkmeid, kas hoiame üksteise konfidentsiaalsust ehk kas ja mida räägime meie kohtumisest teistele, kas kasutame vestluse ajal ekraaniseadmeid jms)
* Nimetada oma teema või meenutada seda, kui see on teil juba kõneks olnud (*Ma tahan rääkida oma loovtöö teema vahetamisest ja põhjendada, miks mul selline vajadus tekkis*.)

Kogu suhtluse vältel on oluline ka kontakti hoida.

## Vaata ka

* Kontaktiks valmistumine
* Kontakti hoidmine
*Koostöine kontakt
* Kontakti lõpetamine
* Mittesõnalised suhtlusvahendid
* Ukseavajad

## Viited
Iso Pullo

**Iso Pullo** on Eesti ansambel (enesemääratluse järgi *performance*-äng-*art* kollektiiv), mis viljeleb peamiselt *outsider-*muusikat ning tegeleb *underground*-kultuuriga. Kollektiiv tegutseb peamiselt Tartus ning selle liikmeskond on varieerunud, ent tuumiku moodustavad Siim Lill, Rauno Alliksaar, Kristiin Hanimägi ja Janar Sarapu.

Kooslus alustas tegevust 2015. aastal.
Naftali Bennett

**Naftali Bennett** (ivriidis נַפְתָּלִי בֶּנֶט; sündinud 25. märtsil 1972 Haifas) on Iisraeli poliitik, alates 13. juunist 2021 kuni 1. juulini 2022 oli ta Iisraeli peaminister. 

Ta on olnud aastast 2013 Iisraeli diasporaa asjade minister ning aastast 2015 Iisraeli haridusminister. 

## Isiklikku
Ta on abielus ja tal on neli last. Tema pere elab Ra'annanas (Keskringkonnas).
Kontaktiks valmistumine

**Psühholoogiline kontakt** on kahepoolne akt, mis hõlmab keskendumist suhtluspartnerile ja veendumust, et tema vastab omapoolse keskendumisega.

Kui oled kontakti algataja, siis on oluline võtta aega eesmärgiga luua hea esmamulje ja edukas ning sujuv start. Just kohtumise algus annab tooni kogu edaspidisele suhtlussituatsioonile. Kui alustad rõõmsalt, selgelt ja sihikindlalt, siis on soovitud eesmärgini jõudmise tõenäosus palju suurem.

Soovitused kontaktiks valmistumisel

#Mõtle läbi, mis on sinu eesmärk. Mida sooviksid kindlasti öelda, kuhu jõuda, millist kokkulepet saavutada. (Näiteks: tahan kohtumisel klassijuhatajaga saada tema toetust ja luba muuta loovtöö teemat, kuigi selleks ettenähtud tähtaeg on juba möödas. Või: tahan minna Miaga koos kinno ja isegi kui ta ei nõustu, siis tahan jätta normaalse inimese muljet ja võtta äraütlev vastus rahulikult vastu.)
#Mõtle, mis võib sellel kohtumisel olla teise inimese eesmärk. Mida tema tahab saavutada, mis võivad olla tema argumendid ja kuidas sa saaksid nendele vastata või isegi neid ennetada.
#Kujutle teie kohtumist – kuidas see võib kulgeda? (Sel juhul oled ootamatusteks paremini valmis ja reageerid kiiremini ega kaota pead.)
#Ole valmis hea esmamulje ja positiivse õhkkonna loomiseks. Siia kuulub teadlikkus sellest, mida väljendad ilma sõnadeta, näiteks:
#*sõbralik ja rahulik näoilme, naeratus
#*selgelt kuuldav hääl
#*keha asend suunaga teise inimese poole
#*paras vahemaa (distants) teie vahel
#*silmside 
#*olukorrale vastav ja kohane välimus (riietus jm).

5. Jälgi ka, milliseid sõnu kasutades ennast väljendad. Võid enda jaoks juba varem väikese sissejuhatuse kirja panna, et seda oleks hiljem lihtsam meeles pidada.

6. Ole valmis keskenduma kontaktile, selleks planeeri aega, ole valmis olema siin ja praegu.

Ja nüüd on aeg luua kontakt.

## Vaata ka

* Kontakti loomine
* Kontakti hoidmine
* Kontakti lõpetamine
* Eneseavamine
* Mittesõnalised suhtlusvahendid

## Viited
Misofoonia

**Misofoonia** tähendab sõna otseses mõttes "helide vihkamist". Misofoonia on alles 2000 aastal välja pakutud seisund, mille all kannatavatel inimestel vallandavad teatud helid negatiivseid emotsioone, mõtteid või füüsilisi reaktsioone.

Misofooniat tuleks eristada hüperakuusiast, mis tähendab tundlikkust heli valjuse vastu.

Konkreetsete "käivitavate" stiimulitega kokku puutudes kogevad misofooniaga inimesed mitmesuguseid negatiivseid emotsioone, eelkõige viha, äärmist ärritust, vastikust, ärevust ja mõnikord ka raevu. Emotsionaalse reaktsiooniga kaasnevad sageli mitmed füüsilised sümptomid (nt lihaspinge, südame löögisageduse tõus ja higistamine), mis võivad kajastada võitle-või-põgene reaktsiooni aktiveerumist. Erinevalt hüperakuusias esinevast ebamugavusest ei näi misofoonilisi reaktsioone esile kutsuvat heli tugevus, vaid pigem vallandaja spetsiifiline muster või tähendus kuulaja jaoks. Paljud misofooniaga inimesed ei suuda end ise tekitatud helidega ärritada, või kui sellised helid tekitavad misofoonilise reaktsiooni, on see oluliselt nõrgem kui siis, kui heli tekitaks teine ​inimene.   

Hertsogi misofoonia küsimustik, mis on sageli kasutatav misofoonia sümptomite mõõdik, rühmitab misofoonia vallandajad järgmistesse kategooriatesse:   

* Söömise ja joomisega kaasnevad helid (nt närimine, matsutamine, krõmpsuvad helid, löristamine).
* Nina-/kurguhääled (nt nuuskamine, aevastamine, nina vilisemine, köhimine, kurgu puhastamine).
* Muud suuhelid (nt tsk-hääl, raske hingamine, norskamine, vilistamine). 
* Korduvad helid (nt trükkimine, küüntega lauale koputamine, pastaka klõpsamine, kirjutamine, ehitustööd, masinate kasutamine, kella tiksumine, voolav vesi).
* Korisevad või rebenevad esemed (nt paber, kile).
* Kõne ajal tekkivad helid (nt "p"-helid, susisevad "s"-helid, keegi räägib läikivalt, kõrged hääled).
* Keha või liigeste helid (nt sõrmede ja liigeste naksumine, lõualuu klõpsatus).
* Hõõrduvad helid (nt käed pükstel, käed üksteise vastu, vahtplasti kokku hõõrudes).
* Tampimine või valjuhäälne kõndimine (nt kontsade klõpsamine, plätud jne).
* Summutatud helid (nt seinaga eraldatud hääled, televiisor/muusika teises ruumis).
* Inimeste rääkimine taustal (nt avalikud telefonikõned, paljud inimesed räägivad korraga).
* Loomad, kes teevad korduvaid hääli (nt lakuvad, siristavad, hauguvad, söövad, joovad).
* Nägemine kedagi tegemas heli, mis põhjustab ärevust, isegi kui heli ise pole kuuldav (nt nägemine, kui keegi sirutab krõpsukoti poole, nägemine kedagi teleris söömas, kui helitugevus on välja lülitatud).
* Valitud põlatud isikute või konkreetsete rasside helide kuulmine (nt vihatud naabrite verbaalse vestluse kuulmine).

Misokineesia, ehkki vähem uuritud, on misofoonia visuaalne vaste ja hõlmab negatiivseid reaktsioone teatud visuaalsete vallandajate suhtes (nt jala/jalgade väristamine, käte õõtsumine, käte kokku hõõrumine, juuste keerutamine, värisemine), aga ka kuulmispäästiku nägemine, mida inimene tegelikult ei kuule (nt keegi närib lahtise suu või koputab sõrmedega lauale). 

## Viited
TLC

**TLC** on ettevõttele Discovery Inc. kuuluv telekanal, mis on suunatud naistele vanuses 25–49 aastat.

Telekanal näitab saateid moest, elustiilist, reisidest, lastekasvatamisest, pulmadest ja paljust muust.

Telekanalis näidatakse saateid inglise, vene, kasahhi, hiina ja hispaania keeles.

Telekanal alustas tegevust 1972. aastal inglise keeles, 2011. aastal hakati Venemaale suunatud saateid edastama vene keeles.
Musina

**Musina** (kuni 2003. aastani **Messina**) on linn Lõuna-Aafrika Vabariigis Limpopo provintsis Vhembe ringkonnas, Musina valla halduskeskus.

Musina asub Limpopo jõest ja Zimbabwe piirist umbes 6 km kaugusel.

Musina on asutatud 1904. aastal.

Lõuna-Aafrika Vabariigi 2011. aasta rahvaloenduse andmetel oli Musina elanikest mustanahalisi aafriklasi 93,26%, valgeid 5,14%, India või Aasia päritolu inimesi 0,71%, värvilisi 0,41% ja teisi 0,48%. Venda keelt pidas emakeeleks 48,77% inimesi, sotho keelt 11,73%, pedi keelt 10,42%, inglise keelt 5,37%, afrikaani keelt 5,15%, tsonga keelt 5,03% ja ndebele keelt 1,88%.

## Viited
Elurikkuse Erakond

**Elurikkuse Erakond** oli Eesti erakond, mis tegutses aastail 2018–2020.

2019. aasta Riigikogu valimistel sai erakond 1,2% kõigist häältest ega ületanud 5% valimiskünnist.

Augustis 2020 liituti Vabaerakonnaga ja moodustati Eesti Tulevikuerakond.

## Manifest
Oma manifesti järgi oli Elurikkuse Erakond "keskkonna hoidmisele, kogukondlikkusele ja teaduspõhise, nutikalt maheda riigi väljatöötamisele suunatud erakond". Partei maailmavaateks nimetati keskkondlikkust (inglise keeles *environmentalism*).

## Ajalugu
### Erakonna asutamine
Algatusrühm kogunes 2. septembril 2018 Tartus. Erakonna registreerimiseks vajalik liikmete arv 500 saadi täis 10. novembril 2018, kui Türi Kultuurikeskuses toimusid erakonna mõttetalgud. Erakonna registreerimiseks vajalikud dokumendid esitati Tartu Maakohtule 15. novembril 2018. Äriregistris registreeriti erakond 21. novembril 2018. 2019. aasta 11. aprilli seisuga oli erakonnas liikmeid 546 ja 2020. aasta 26. jaanuari seisuga oli liikmeid 531.

Asutajate seas olid haridusjuht, folklorist ja kultuuriantropoloog Anzori Barkalaja (lahkus parteist 2019. aasta alguses), loodushoidja ja Gaia Akadeemia eestvedaja Toomas Trapido, võrokesest metsamees ja maastikuökoloog Rainer Kuuba, ökoloog ja jätkusuutliku arengu dotsent Mihkel Kangur, kogukonnategevuse eestvedaja ja Riigikogu liige Artur Talvik, loodusturismi eestvedaja Aivar Ruukel, kogukonnaaktivist Airi Hallik-Konnula, koolijuht Heli Piisang, loodusteadlane Mati Kose ja teised.

### Valimistel osalemine

Erakond osales 2019. aasta Riigikogu valimistel 73 kandidaadist koosneva nimekirjaga, peaministrikandidaadiks esitati Mihkel Kangur. Valimistel saadi 1,2% (6858 häält) kõigist häältest ega ületatud 5% valimiskünnist.

2019. aasta Euroopa Parlamendi valimistel osales Elurikkuse Erakonna nimekiri kolme kandidaadiga (Artur Talvik, Lauri Tõnspoeg, Mihkel Kangur). Nad said 0,9% (2951 häält) kõigist häälteks ja valituks ei osutunud.

### Ühinemine Vabaerakonnaga
Jaanuaris 2020 toimunud üldkogul otsustati alustada koostööläbirääkimisi Eestimaa Roheliste ja Vabaerakonnaga.

7. augustil 2020 kirjutasid Eesti Vabaerakonna ja Elurikkuse Erakonna juhatused alla ühinemislepingu. 20. augustil 2020 kinnitasid ühinemise ka mõlema erakonna üldkogud ja sellega loodi Eesti Tulevikuerakond.

## Juhtimine
Erakonna põhikirja alusel ei olnud erakonnal esimeest, vaid läbirääkimiste delegatsiooni juht ehk peaministri kandidaat, kes vahetus iga kuue kuu tagant ega tohtinud kaks korda järjest olla sama isik.

Erakonna juhatusse kuulusid 13. jaanuari 2019 üldkogu valimiste tulemusel Rainer Kuuba, Artur Talvik, Lauri Tõnspoeg, Heli Piisang ja Toomas Trapido. Peaministrikandidaadiks sai Mihkel Kangur.

30. juulil 2019 valis üldkoosolek partei peaministrikandidaadiks ehk läbirääkimiste delegatsiooni juhiks Helen Orav-Kotta.

25. jaanuaril 2020 valiti erakonna uude juhatusse Lauri Tõnspoeg, Heli Piisang, Airi Hallik-Konnula, Lauri Klein ja Siiri Tiivits-Puttonen, peaministrikandidaadiks Rainer Kuuba.

## Vaata ka
*Ökoriik Eesti

## Viited

## Välislingid
*Erakonna koduleht
Rehepeks

**Rehepeks** oli teraviljast terade eraldamise viis ning taludes üks töömahukamaid sügistöid.

Kuna Eesti kliimas vili põllul ära ei kuiva, vajab ta lisakuivatamist. Seda tehti aastasadu rehielamu rehetoas. Enne rehepeksu pandi vili rehetoas vihkudena partele kuivama. Reheahju köeti turba või kändudega, mis andsid ühtlast soojust. Rukki ja suvivilja rehepeks käis erinevalt. 

Kuivad rukkivihud löödi rehetoas küpsematest teradest peaaegu tühjaks, rabades neid vastu seina või rabamispinki. Rabatud vihud laotati rehealuses põrandale lademesse, kust saadi varda või koodiga pekstes viimased terad kätte.  Seejärel kergitati õled, seoti vihkudesse ja pandi tallele. 

Suvivilja ei rabatud, see pandi põrandale, kus seda pahmasid hobused või härjad, harvem ka inimesed. Lõuna-Eestis võeti 19. sajandi keskel mõisate eeskujul kasutusel reherull, mis asendas pahmamist.

Pekstud vili tuulati aganaist ja sõkaldest puhastamiseks. Seda tehti sariga või viskliga tuule kätte üles visates. 19. sajandi lõpus asendusid vanad rehepeksuviisid tasapisi rehepeksumasinate kasutamisega, mille eel vilja enam rehes ei kuivatatud. Rehepeks nimetusena jäi hiljem kasutusele ka masinpeksu puhul.


File:Rukkirehe rabamine rehetoas ERM Fk605 2.jpg|Rukkirehe rabamine rehetoas
File:Rehe ülerabamine rehetoas ERM Fk605 3.jpg|Rehe ülerabamine rehetoas


## Viited

## Välislingid
*Rehepeks, foto Eesti Ajaloomuuseumis
Golmbach

**Golmbach** on vald Saksamaal Alam-Saksi liidumaal Holzmindeni kreisis. Valla pindala on 15,86 km². 31. detsembril 2017 elas seal 930 inimest.

## Viited

## Välislingid

* www.bevern.de
Vatikani kirikukogu

**Vatikani kirikukogu** all võidakse silmas pidada:
* Vatikani I kirikukogu (1869-1870)
* Vatikani II kirikukogu (1962-1965)
Euroopa Liidu valuutad

**Euroopa Liidu valuutadena** käsitatakse kõiki Euroopa Liidus kasutusel olevaid valuutasid. 2018. aasta seisuga on Euroopa Liidus kasutusel kokku üksteist valuutat – suurem osa liikmesriikidest kasutab küll eurot, kuid mitmes riigis on endiselt oma sõltumatu rahapoliitika. Euro kasutusele võtnud Euroopa Liidu riigid moodustavad euroala ja nende riikide rahapoliitika eest vastutab Euroopa Keskpank (EKP). Euroopa Keskpank ja kõigi liikmesriikide (sh riikide, kus euro ei ole ametlik valuuta) keskpangad kokku moodustavad Euroopa Keskpankade Süsteemi (EKPS).

2018. aasta seisuga andsid euroala riigid Euroopa Liidu sisemajanduse kogutoodangust 72,9%. Ühendkuningriik andis 15,1% ja riigid, kus käibel ei olnud riigid, andsid 12%.

## Euro

Euro on 1. jaanuaril 2002 täielikult jõustunud Euroopa Liidu majandus- ja rahaliidu tulemus. 2018. aastaks oli eurost saanud enamikus liikmesriikides kasutatav valuuta, kusjuures ülejäänud liikmesriikidest ei olnud vaid kaks (Taani ja Ühendkuningriik) kohustatud eurot käibele võtma. Tegu on ka Euroopa Liidu institutsioonides kasutatava valuutaga ja ratifitseerimata jäänud Euroopa põhiseaduse lepinguga oleks euro lisatud Euroopa Liidu ametliku valuutana Euroopa sümbolite hulka. Peale Euroopa Liitu kasutatakse eurot laialdaselt ka väljapoole Euroopa Liitu jäävates riikides.

Kui arvata välja kaks loobumistingimustega riiki (Taani ja Ühendkuningriik), on kõik Euroopa Liidu praegused ja tulevased liikmesriigid kohustatud võtma valuutana kasutusele euro, vahetades sellega välja varem käibel olnud valuuta. Eurot kasutavate ja mittekasutavate riikide suhted on olnud arutelu all nii Ühendkuningriigi liikmeks olemise ajal (Ühendkuningriik kui suur eurost loobunud riik) kui ka hiljem Euroopa Liidust lahkumise korral. Peamiselt käsitlevad arutelud euroalasse kuuluvate ja mittekuuluvate riikide omavahelist jõudude tasakaalu, sest püütakse vältida olukorda, kus euroalasse kuuluvad riigid domineeriksid eurot mittekasutavate riikide üle. Ühendkuningriik on varem nõudnud Euroopa Liidu tunnustamist Euroopa Liidu lepingutes mitme valuuta liiduna (*multi-currency union*). See aga tõi kaasa mured teistes riikides euro kasutuselevõtu õõnestamise pärast.

## Euroopa Liidus käibivad valuutad (2022. aasta seisuga)
Tabelis on loetletud 27 Euroopa Liidu liikmesriigis kasutusel olevad ametlikud ja mitteametlikud valuutad.

: *[[Euroopa Liidu liikmesriikide eriterritooriumid|Euroopa Liidu liikmesriikide eriterritooriumitel]] kasutatakse ka muud valuutat, kuid kuna need territooriumid ei ole allutatud kõigile Euroopa Liidu õigusaktidele (ei moodusta osa Euroopa Liidu põhiosast), ei ole neid siin loetletud.*

## Ajaloolised valuutad

## Vaata ka

* Euroopa Liidu majandus
* Rahaühikute loend

## Viited
Eerik Jaanvärk

**Eerik Jaanvärk** (kuni 1936 **Erich Jaanverk**; 11. november 1893 Tallinn – 6. mai 1967 Tartu) oli eesti pedagoogikateadlane ja haridustegelane.

## Elukäik
Ta lõpetas 1912. aastal Tallinna Nikolai Gümnaasiumi. Aastatel 1912–1918 õppis Moskva ülikoolis filosoofiat ja pedagoogikat, täiendas ennast Berliini ülikoolis psühholoogia alal (1923) ning lõpetas 1935. aastal Tartu ülikooli ka germaani filoloogia erialal. E. Jaanvärk kuulus 1936. aastast üliõpilasseltsi Raimla.

Töötas aastaid Tartu Õpetajate Seminaris, kus oli ühtlasi ka direktori asetäitja (1920–1937). Ta oli Tartu Ülikooli didaktilis-metoodilise seminari juht (1933–1937), 1937. aastast Läänemaa koolide inspektor, koolinõunik, 1947. aastast vanemõpetaja ja asedirektor Tartu õpetajate instituudis ning vanemõpetaja Tartu Ülikoolis.

Püsiva osa E. Jaanvärgi elutööst moodustavad õpikud ja metoodilis-pedagoogiline uurimistöö peamiselt saksa, vene ja teiste võõrkeelte alal. Talle kuulus Tartus kirjastus Kool (1926–1940), mis oli spetsialiseerunud õpikute ja õppematerjalide väljaandmisele eri keeltes.

Jaanvärk oli üks Eesti Psühholoogia Seltsi loojatest 1960. aastatel ning selle vastutav sekretär.

16. novembril 2018 toimus Tartu Ülikooli Haridusteaduste instituudis seminar "Eerik Jaanvärk 125".

## Teosed
* E. Mitt, E. Jaanvärk "Deutches Lesebuch" 1.-6. Kirjastus Kool 1923 (ja mitu kordustrükki)
* E. Jaanvärk "Wissenschaftliche und philosophische Prosa". Kirjastus Kool 1932.
* E. Jaanvärk (koostaja) "Psühholoogia ja kaasaeg". Kirjastus Valgus 1968.

## Tunnustus
* 1940 – Valgetähe IV klassi teenetemärk

## Isiklikku
Irene Tiivel oli Eerik Jaanvärgi tütar ja Toomas Tiivel on tütrepoeg.

## Välislingid
* Album Academicum Universitatis Tartuensis 1918–1944
Lahingutegevuses haavatu

**Lahingutegevuses haavatu** (inglise keeles *wounded in action*, lühend **WIA**) on sõja käigus lahingu haav võitleja tähistamiseks kasutatav termin sõjanduses.

I maailmasõjas osalenud 65&nbsp;038&nbsp;810 mobiliseeritud võitlejast langes lahingus 8&nbsp;528&nbsp;831 ja sai haavata 21&nbsp;189&nbsp;154 võitlejat.

## Vaata ka
*Lahingus langenu (KIA)
*Sõjavang (POW)

## Viited
Kaspars Daugaviņš

**Kaspars Daugaviņš** (sündinud 18. mail 1988 Riias) on Läti jäähokimängija, kes mängib Slovakkia kõrgliigaklubis Michalovce Dukla ründajana vasakäärel.

Daugaviņš alustas 2003. aastal karjääri Läti klubides HK Riga 2000 ja Prizma Riga.

2006. aastal valiti ta NHL-i ''draft''is Ottawa Senatorsi poolt 91. valikuna. Seejärel suundus Daugaviņš Põhja-Ameerikasse, mängides järgmisel viiel hooajal põhiliselt Ontario Hockey League'i klubis Toronto St. Michael's Majors (hilisem Mississauga St. Michael's Majors) ja American Hockey League'i (AHL) klubis Binghamton Senators. NHL-is tegi ta Ottawa Senatoris meeskonnas debüüdi 14. jaanuaril 2010 mängus New York Rangersi vastu. Hooajal 2010–11 tuli ta Binghamton Senatorsiga AHL-i võitjaks.

Hooajal 2011-12 sai ta NHL-is juba rohkem mänguaega, kui käis Senatorsi meeskonnas väljakul 65 korral. Hooaja 2012–13 esimese poole veetis ta KHL-i klubis Riia Dinamo ning mängis hooaja teisel poolel Senatorsi ja Boston Bruinsi meeskonnas.

Hooajal 2013–14 mängis ta Šveitsi kõrgliiga klubis Genève-Servette HC. 2013. aastal võitis ta klubiga Spengleri karika.

Aastatel 2014–2021 mängis Daugaviņš KHL-i klubides. Aastatel 2014–2015 mängis Moskva Dinamos, seejärel kolm hooaega Nižni Novgorodi Torpedos ning pärast seda kaks hooaega Moskva Spartakis. 2020. aasta mais sõlmis ta üheaastase lepingu HK Vitjaziga. Hooajal 2015–16 valiti ta KHL-i tähtede mängule.

2021. aasta juunis naasis ta Šveitsi kõrgliigasse, liitudes SC Berniga. Hooajal 2022/23 mängis ta Saksamaa kõrgliigaklubis Iserlohn Roosters.

2023. aasta septembris sõlmis ta kaheaastase lepingu Michalovce Duklaga.

Läti jäähokikoondisse on Daugaviņš kuulunud 11 maailmameistrivõistlustel (esmakordselt 2006. aastal) ning 2010., 2014. ja 2022. aasta taliolümpiamängudel. 2023. aasta maailmameistrivõistlustel võitis ta Läti koondisega pronksmedali.

## Viited

## Välislingid
* Kaspars Daugaviņš hockeydb.com lehel
* Kaspars Daugaviņš Eurohockey.com lehel
Connor McDavid

**Connor Andrew McDavid** (sündinud 13. jaanuaril 1997 Richmond Hillis Ontario provintsis) on Kanada jäähokimängija, keskmängija. Ta on NHL-i klubi Edmonton Oilersi kapten.

2015. aastal valis Edmonton Oilers ta NHL-i *[[NHL-i draft|draft]]*is esimese valikuna. 

Hooajal 2016–17 lõi ta NHL-is 30 väravat ja andis 70 väravasöötu. Kokku kogus ta põhihooajal 100 punkti, millega oli liigas esikohal. Ta pälvis selle eest McDavid auhinna Art Ross Trophy, kusjuures sai temast nooruselt kolmas mängija, kes on selle auhinna on võitnud; ainult Sidney Crosby ja Wayne Gretzky võitsid selle auhinna nooremalt. Samuti oli ta põhihooajal Oilersi suurim väravakütt. Samal hooajal pälvis ta liiga hooaja väärtuslikumale mängijale antava Hart Memorial Trophy. Läänekonverentsi poolfinaalis kaotas Oilers Anaheim Ducksile tulemusega 4:3.

Hooajal 2017–18 oli ta liigas ta esikohal kogutud punktidega (kokku 108) ja pälvis teist korda järjest auhinna Art Ross Trophy. Ta lõi kokku 41 väravat ning sel hooajal suutis temast enam väravaid lüüa ainult Pittsburgh Penguinsi mängija Jevgeni Malkin (42 väravat). Oilers sel hooajal aga väljalangemismängudele ei pääsenud.

## Välislingid
* Connor McDavid veebisaidil hockeydb.com
Eesti merekindlused

**Merekindlused** olid Eesti merejõudude koosseisu kuulunud rannakaitse suurtükiväe koondis. 

## Üldist
Merekindluste põhiülesandeks oli Tallinna kaitse mere poolt. 

Merekindluste aluseks said Esimese maailmasõja eel ja ajal Tallinna ümbrusse rajatud Peeter Suure merekindluse alles jäänud ehitised ja relvastus, mille korrastamist alustati juba Vabadussõja ajal. 

Kuni 11. detsembrini 1918 allus Tallinna rannakindluse piirkond, sh ka Naissaare ja Aegna merekindlused, Kaitseliidule. Tallinna rannakindluse piirkonna ülem ülemkapten Konrad Rotschild.

Kuni 13. maini 1919. aastal kuulusid rannakindlustused 1. kindluse raskesuurtükiväe divisjoni alluvusse, divisjoni ülem alamkapten Eduard Aindt.  

16. veebruaril 1919. aastal moodustati Eesti Merejõudude koosseisus Rannapatareide osakond, rannapatareide osakonna ülemaks määrati leitnant Theodor Pohlmann. 

18. juunil 1919. aastal reorganiseeriti Merejõudude rannapatareide osakond, Meresuurtüki ja Rannakindlustuste osakonnaks ja 22. juulil 1919. aastal Merekindluste Suurtüki ja Miini Valitsuseks. 

MSM valitsusest moodustati 10. oktoobril 1919. aastal selle asemele Merekindluste Staap. 

6. septembril 1940 võeti endised Eesti merekindluste patareid Nõukogude Punalipulise Balti laevastiku koosseisu ning komandantuuride põhjal moodustati Balti laevastiku Läänemere rajooni rannakaitse kaks divisjoni. Naissaarel ja Suurupil paiknenud patareidest moodustati 96. üksik rannakaitse suurtükidivisjon ja Viimsi poolsaarel paiknenud Miiduranna ja Tammneeme patareid hakkasid need kuuluma koos Aegna patareidega 94. üksikusse rannakaitse suurtükidivisjoni.

## Merekindluste koosseis

*Suuropi Komandantuur,
*Naissaare Komandantuur,
*Aegna Komandantuur.
Komandantuuride tüüpkoosseisus olid sidekomando, mehaanikakomando, administratiiv-majanduskomando, ambulants, desinfektsioonikomando, rannapatareid ning dessantkaitsekompaniid (Aegnal ja Naissaarel). Naissaare komandantuuris oli peale selle veel meteoroloogiajaam ja laskemoonaladu. Viimsi poolsaarel asuvad patareid kuulusid Aegnasaare komandantuuri alla.
## Merekindluste ülemad
*kapten Vladimir Janitz
*kapten Joan Masik
*kaptenmajor Vassili Martson
*kolonel Karl Aleksander Freimann (ametikoht kaotati 1. aprillil 1940 ja muudeti Merejõudude juhataja abiks merekindluste alal)

## Vaata ka
*Peeter Suure merekindlus
*Balti laevastiku Läänemere rajooni rannakaitse

## Välislingid
*Robert Nerman. Vabadussõja sündmused Aegna saarel. Viimsi Teataja, 25. jaanuar 2008, lk 7
2018.–2019. aasta maailma karikasari mäesuusatamises

**2018.–2019. aasta maailma karikasari mäesuusatamises** oli **53.** ametlik maailma karikasarja hooaeg. Esimene MK-etapp toimus 27. oktoobril 2018 Austrias Söldenis ning viimane 17. märtsil 2019 Andorras Soldeus.

## Tulemused
### Mehed

### MK-sarja paremusjärjestus
Pärast 30/39 etappi

* Ametlik tabel

### Naised

### MK-sarja paremusjärjestus
Pärast 29/37 etappi

* Ametlik tabel

## Viited
Eesti Antropoloogia Ühendus

**Eesti Antropoloogia Ühendus** on mittetulundusühing, mille eesmärkide seas on edendada ja populariseerida antropoloogiaalast haridust Eestis.

Ühendus asutati 2008.

## Viited

## Välislingid
*Koduleht
Ray Meagher

**Raymond Francis Meagher** (sündinud 4. juulil 1944 Romas Queenslandi osariigis) on Austraalia näitleja.

Telesarjades ja filmides hakkas Meagher mängima 1970. aastatel.

Ta on eelkõige tuntud Alf Stewarti kehastajana telesarjas "Kodus ja võõrsil" ("Home and Away"). Ta on mänginud sarjas alates 1988. aastast ja on ainus, kes on mänginud seal sarja algusest saadik. Ta on kõige kauem ühes Austraalia sarjas mänginud näitleja. 2010. aastal pälvis ta selle rolli eest Logie auhinna.

## Välislingid
*
Sharni Vinson

**Sharni Vinson** (sündinud 22. juulil 1983 Sydneys) on Austraalia näitleja.

Vinson sündis Sydneys ja kasvas üles Sydney rannikuäärses eeslinnas Cronullas. Ta tegeles juba lapsepõlves laulmise, näitlemise, tantsimisega ja ujumisega.

Aastatel 2005–2008 mängis ta Austraalia seriaalis "Kodus ja võõrsil" ("Home and Away"), kus kehastas Cassie Turnerit, kuigi kahes väikeses kõrvalrollis oli ta sarjas mänginud juba paar aastat varem. 2006. aastal esitati ta rolli eest kandideerima Logie auhinnale.

Ta on teinud rolli ka USA telesarjades "" ja "".

2010. aastal mängis ta filmis "Keelatud tants 3-D" ("Step Up 3D"). Ta on mänginud ka õudusfilmides "Sina oled järgmine" ("You're Next"; 2011), "Bait 3D" (2012) ja "Patrick" (2013).

## Välislingid
*
Joonas Donskoi

**Joonas Donskoi** (sündinud 13. aprillil 1992 Raahes) on Soome jäähokimängija, kes mängib NHL-i klubis Seattle Kraken ründajana paremäärel.

Donskoi alustas karjääri hooajal 2009–10 Soome kõrgliiga klubis Oulun Kärpät.

2010. aastal valis Florida Panthers ta NHL-i ''draft''is 99. valikuna.

Hooaegadel 2013–14 ja 2014–15 tuli ta klubiga Soome meistriks.

2015. aastal sõlmis ta lepingu San Jose Sharksiga. 2016. aastal jõuti Stanley karika finaali, kus kohtuti Pittsburgh Penguinsiga. Finaalsarja kolmandas mängus võitis Sharks lisaajal Donskoi väravast Penguinsi tulemusega 3:2, kuid kuue mängu kokkuvõttes jäädi Penguinsile alla tulemusega 2:4. 2017. aastal pikendas Donskoi Sharksiga lepingut veel kahe aasta võrra.

2019. aasta juulis liitus ta Colorado Avalanche'iga, kus ta mängis kaks hooaega. 2021. aasta juulis valis Seattle Kraken Donskoi NHL-i *Expansion Draft*is.

Soome jäähokikoondises osales Donskoi 2015. aasta maailmameistrivõistlustel.

## Viited

## Välislingid
* Joonas Donskoi NHL.com lehel
* Joonas Donskoi hockeydb.com lehel
Arenduskoda

**Arenduskoda** on Lääne-Viru maakonnas tegutsev mittetulundusühing, mille eesmärk on edendada Tapa ja selle lähivaldade haridust ja majandust.

Koja ajalugu ulatub aastasse 1994, kui Tapa linna ja Tööturuameti koostöös loodi ME "Rehabiliteerimiskeskus". 1997 see keskus korraldati ümber ja 1. augustil 1997 moodustasid kuus omavalitsust (Tapa linn, Tamsalu linn, Saksi vald, Tamsalu vald, Kadrina vald, Lehtse vald) asutuse MTÜ **Arenduskoda**.

Seisuga 19. september 2018 on MTÜ-l 65 liiget.

## Viited

## Välislingid
*Koduleht
Logan Couture

**Logan Couture** (sündinud 28. märtsil 1989 Guelphis Ontario provintsis) on Kanada jäähokimängija, keskmängija. Ta mängib NHL-i klubis San Jose Sharks. Ta on klubi meeskonna kapten.

Couture alustas karjääri Ontario provintsi noorteklubides. Alates 2005. aastast mängis ta Ontario Hockey League'i klubis Ottawa 67's.

2007. aastal valis Sharks ta NHL-i ''draft''is üheksanda valikuna. Hooajal 2008–09 liitus ta Sharksi noorteklubiga Worcester Sharks, mis mängib American Hockey League'is.

NHL-is tegi ta Sharksi meeskonnas debüüdi 25. oktoobril 2009 mängus Philadelphia Flyersi vastu. Alates samast hooajast on ta kuulunud klubi meeskonna põhikoosseisu. 2012. aastal toimunud NHL-i tööseisaku tõttu mängis ta mõnda aega Šveitsi kõrgliiga klubis Genève-Servette HC.

Hooajal 2011–12 valiti ta NHL-i tähtede mängule. Teist korda valiti ta 2020. aastal, kuid vigastuse tõttu pidi ta seal osalemisest loobuma.

Hooajal 2015–16 tuli Sharks Läänekonverentsi võitjaks ja jõudis Stanley karika finaalmängule, kus kaotati Pittsburgh Penguinsile koguskooriga 2:4. Stanley karika väljalangemismängudes lõi Couture 10 väravat ja andis 20 väravsöötu. Kokku kogus ta 30 punkti, olles sellega ülekaalukalt väljalangemismängude parim mängija.

2018. aasta juulis pikendas ta Sharksiga lepingut kaheksa aasta võrra. Hooaja 2019/20 eel määrati Couture Sharksi kapteniks.

## Viited

## Välislingid
* Logan Couture NHL.com lehel
* Logan Couture hockeydb.com lehel
Eesti Astroloogide Liit

**Eesti Astroloogide Liit** on mittetulundusühing, mille eesmärk on "astroloogia edendamine ja inimeste maailmavaate avardamine, tutvustades astroloogia võimalusi ning lükates ümber väärkäsitlusi". Liitu kuuluvad nii professionaalsed kui ka harrastusastroloogid.

Liit asutati 9. veebruaril 2002.

## Viited

## Välislingid
*Koduleht
Barclay de Tolly Sõprade Klubi

**Barclay de Tolly Sõprade Klubi** on Eesti mittetulundusühing, mis asutati 2014.

Klubi annab välja auhinda Eestimaa au ja uhkus. 

## Viited

## Välislingid
* Koduleht
Elias Lönnroti Selts

**[[Elias Lönnrot]]i Selts** on Eesti mittetulundusühing. Seltsi peakontor asub Tartus aadressil Vanemuise tänav 19. Seltsi eesotsas on Maarja Lõhmus.

Selts asutati 1988.

Selts on Fenno-Ugria Asutuse liige.

## Viited
Valgevene Kultuurihariduslik Mittetulundusühing Lad

**Valgevene Kultuurihariduslik Mittetulundusühing Lad** (ka **LAD**) on Eesti valgevenelaste organisatsioon (mittetulundusühing). Lad-i eesotsas on Oksana Volkova.

Lad kuulub Eesti rahvusvähemuste organisatsiooni Raduga.

## Viited
Sophie Germain

**Marie-Sophie Germain** (1. aprill 1776 – 27. juuni 1831) oli prantsuse matemaatik, füüsik ja filosoof. Hoolimata vanemate algsest vastuseisust omandas Germain haridust oma isa raamatukogu raamatutest. 1794 avati École Polytechnique, kuhu naisi õppima ei võetud, kuid Germain asus varjunime M. Le Blanc all kirjavahetusse ülikoolis õpetava Joseph-Louis Lagrange'i ja hiljem ka teiste kuulsate matemaatikutega nagu Adrien-Marie Legendre ja Carl Friedrich Gauss. Germain oli üks elastsusteooria loojatest ning võitis sel alal Pariisi Teaduste Akadeemia peapreemia. Tema Fermat' suure teoreemi alane töö oli hilisemate matemaatikute töö aluseks teoreemi tõestamisel. Oma soo tõttu ei olnud Germainil  võimalik erialast karjääri teha, kuid ta töötas oma uurimistöö kallal kogu oma elu. Enne tema surma soovitas Gauss talle akadeemilise kraadi andmist, kuid seda ei tehtud.

## Viited
Leon Draisaitl

**Leon Draisaitl** (sündinud 27. oktoobril 1995 Kölnis) on Saksamaa jäähokimängija, ründaja. Ta mängib NHL-i klubis Edmonton Oilers.

Draisaitl kasvas üles ja hakkas jäähokit mängimaa kodumaal. 2012. aastal suundus ta Põhja-Ameerikasse, liitudes Western Hockey League'i (WHL) noorteklubiga Prince Albert Raiders.

2014. aastal valiti ta NHL-i ''draft''is Oilersi poolt kolmanda valikuna. Ta sai sellega NHL-i ajaloo kõige kõrgemal kohal valitud Saksamaa mängijaks, kes oli alustanud jäähokitreeninguid Saksamaal (Saksamaal sündinud Dany Heatley valiti 2000. aastal teisena, kuid ta alustas jäähokitreenguid Kanadas). NHL-is tegi Draisaitl debüüdi 9. oktoobril 2014 mängus Calgary Flamesi vastu.

Osa hooajast 2014–15 veetis ta WHL-i klubis Kelowna Rockets ja mängis hooajal 2015–16 kuus mängu American Hockey League'i klubis Bakersfield Condors. 2014–15 tuli ta Rocketsiga WHL-i võitjaks ja Draisaitl valiti lisaks liigahooaja väärtuslikumaks mängijaks, pälvides Stafford Smythe Memorial Trophy.

Hooajast 2015–16 kuulub Draisaitl Oilersi põhikoosseisu. Hooajal 2018–19 oli ta liigas resultatiivsuselt neljas mängija (50+55). Hooajal 2019–20 oli ta liigas resultatiivseim mängija (43+67), pälvides Art Ross Trophy. Lisaks sai tal samal hooajal põhihooaja silmapaistvamale mängijale antava Ted Lindsay Award ja kõige väärtuslikumale mängijale antava Hart Memorial Trophy ning ta valiti liiga hooaja sümboolsesse koosseisu (*[[NHL First All-Star Team]]*). 31. jaanuaril 2021 andis ta 8:5 võidumängus Ottawa Senatorsi vastu kuus väravasöötu, saades esimeseks Oilersi mängijaks alates 1986. aastast pärast Paul Coffeyt, kes seda suutnud on.

Aastatel 2019 ja 2020 on Draisait valitud NHL-i tähtede mängule.

Saksamaa jäähokikoondisse on Draisaitl kuulunud viitel maailmameistrivõistlustel.

2020. aastal valiti ta Saksamaa aasta meessportlaseks.

Tema isa on endine jäähokimängija Peter Draisaitl, kes kuulus aastaid Saksa koondisse ja osales kolmedel taliolümpiamängudel.

## Välislingid

* Leon Draisaitl NHL.com lehel
* Leon Draisaitl hockeydb.com lehel
Ernst Chladni

**Ernst Florens Friedrich Chladni** (30. november 1756 – 3. aprill 1827) oli saksa füüsik ja muusik. Oma olulise panuse tõttu plaatide võnkumise uurimisesse ja erinevates  gaasides helikiiruse arvutamisesse nimetatakse Chladnit mõnikord ka *[[akustika]] loojaks*. Tema teedrajava meteoriitide uurimise tõttu nimetatakse teda ka tänapäevase ''meteoriitika'' *loojaks.* Chladni auks on nimetatud üks meteoriitides esinev mineraal. 

## Chladni mustrid
Chladni üheks tuntuimaks saavutuseks peetakse meetodi leidmist plaatide võnkemoodide kujutamiseks. Plaadi normaalvõnkumisel on plaadil pinnal piirkonnad, mis võnguvad plaadiga ristsihiliselt. Neid võnkuvaid piirkondi piiravad jooned, millel võnkumisi ei toimu (sõlmjooned). Chladni kordas teedrajavaid Robert Hooke'i 1680 aasta 8. juuli eksperimente, milles Hooke jälgis sõlmjoonte mustreid võnkuvatel klaasist plaatidel. Antud mustreid tekitas Hooke jahuga kaetud klaasist plaadil viiuli poogna abil. Chladni kirjeldas oma meetodit mustrite tekitamiseks esmakordselt 1787 avaldatud raamatus *Entdeckungen über die Theorie des Klanges* ("Avastused helide teoorias"). Tema meetodiks oli liivaga kaetud metallist plaadi serva viiulipoognaga ergastada, kuniks plaat võngub mõnes oma normaalvõnkemoodis. Sel juhul koguneb plaadi pinnal olev liiv kohtatele, kus plaat ei võngu ehk plaadi võnkemoodi sõlmjoontele. Antud sõlmjoontest tekkinud mustreid nimetataksegi tänapäeval Chladni mustriteks. 

Chladni demonstreeris oma meetodit Pariisis ja sellele järgnenud mustrite vastast huvi näitab nende parima matemaatilise kirjeldamise eet Napoleon poolt välja pandud auhind. Seejuures pakkus mustreid ja seeläbi plaatide võnkumist kirjeldava diferentsiaalvõrrandi välja Sophie Germain aastal 1815, kuid valede rajatingimuste tõttu ei peetud tema võrrandit õigeks. Õiged rajatingimused lisas alles 1850 Gustav Kirchoff.

## Vaata ka

* Akustika
* Meteoriitika

## Viited
Plaat

**Plaadiks** nimetatakse mehaanikas prismalist või silindrilist keha, mille kõrgus (plaadi paksus), mida tähistame tähega *h*, on võrreldes teiste mõõtmetega väike. Plaat on tasandiline koorik.

## Vaata ka
*Koorik
*Varras
*Ketas
*Heliplaat

## Viited
Bernadette Schild

**Bernadette Schild** (sündinud 2. jaanuaril 1990 Zell am Sees) on Austria mäesuusataja, kelle põhialaks on slaalom.

Tema esimesed maailmameistrivõistlused olid 2013. aastal Schladmingis. Ta osales ainult slaalomis, kus sai 12. koha.

2014. aasta taliolümpiamängudel Sotšis oli ta slaalomis pärast esimest ringi neljandal kohal, kuid teises ringis ta katkestas.

2017. aasta maailmameistrivõistlustel Sankt Moritzis oli ta slaalomis kümnes ja suurslaalomis 17.

2018. aasta taliolümpiamängudel Pyeongchangis sai ta slaalomis täiskasvanute tiitlivõistluste seni parima koha, kui oli seitsmes. Suurslaalomis sai ta 24. koha.

Maailma karikasarjas tegi Schild debüüdi 2008. aastal märtsis Bormios. Esimest korda jõudis ta poodiumile 16. märtsil 2013 Lenzerheides toimunud etapil. Kokku on ta jõudnud poodiumile seitsmel korral ja kõigil korral slaalomis.

Tema vanem õde Marlies Schild oli samuti mäesuusataja. Hooajal 2013–2014 jõudsid nad kahel etapil mõlemad korraga poodiumile.

2016. aasta juunis abiellus ta oma treeneri Armin Wiereriga.

## Saavutused
### [[Mäesuusatamise juunioride maailmameistrivõistlused|Juunioride maailmameistrivõistlustel]]
* 2008  Formigalis
**  **maailmameister** slaalomis
* 2009  Garmisch-Partenkirchenis
**  hõbemedal slaalomis

### [[Maailma karikavõistlused mäesuusatamises|Maailma karikasarjas]]
Bernadette Schild on osalenud (seisuga 21. november 2018) 117 MK-etapil ja jõudnud esikolmikusse seitsmel korral, kuid pole ühtegi etappi võitnud.

## Välislingid
* Bernadette Schild fis-ski.com lehel
* Bernadette Schild ski-db.com lehel
Musamari Koorikool

**Musamari Koorikool** on huvikool, mis asub Tallinnas aadressil Müürivahe tänav 15. Koolis õpetatakse koorilaulmist. Kooli juht on Tiina Mee.

Kooli eelkäija oli 1995 asutatud *Musamari Mudilaste Muusikakool*. 2006 asutati *Musamari Koorikool*. Kevadeni 2015 tegutsesid mõlemad koolid eraldi. Sügisel 2015 koolid ühendati ja nimeks sai **Musamari Koorikool**.

Koolis on neli kooriklassi:
*tütarlastekoor (VIII klass ja vanemad)
*lastekoor (IV kuni VII klass)
*mudilaskoor (I kuni III klass) 
*eelkooli mudilaskoor (5- ja 6-aastased).

## Viited

## Välislingid
*Koduleht
Joseph Sauveur

**Joseph Sauveur** (24. märts 1653 – 9. juuli 1716) oli prantsuse matemaatik ja füüsik. Teda võib pidada esimeseks akustikuks, kuna tema pakkus esimesena välja nimetuse "akustika", tähistamaks teadust, mis käsitleb helisid.

## Viited
John Wallis

**John Wallis** (23. november 1616 – 28. oktoober 1703) oli inglise vaimulik ja matemaatik. Talle omistatakse osa aust integraal- ja diferentsiaalarvutuse arendamise eest. Veel omistatakse Wallisele lõpmatust tähistava matemaatilise sümboli ∞ tutvustamist. John Wallis oli üks algsetest Londoni Kuningliku Seltsi liikmetest.

## Viited
Taibukate Teaduskool

**Taibukate Teaduskool** on Viljandi maakonnas Viljandis tegutsev mittetulundusühing, mis pakub reaal- ja loodusteadustest huvitatud õpilastele mitmesuguseid lisaõppimisvõimalusi. MTÜ tegevjuht on Lilian Tambek.

MTÜ asutati 2014 Lilian Tambeki eestvõttel.

## Viited

## Välislingid
*Koduleht
*https://www.err.ee/566210/viljandis-tegutseb-taibukate-teaduskool